**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՍՆԱՆԿՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Սնանկության մասին» 2006 թվականի դեկտեմբերի 25-ի ՀՕ-51-Ն օրենքի (այսուհետ` Օրենք) 4-րդ հոդվածի 4-րդ մասում լրացնել նոր նախադասություն՝ հետևյալ բովանդակությամբ.

 «Սնանկության գործով հաստատված գործի քննության համար նշանակություն ունեցող փաստերը կարող են վկայակոչվել գործին մասնակցող անձանց կողմից կամ բացահայտվել գործը քննող դատավորի կողմից՝ նույն սնանկության գործի շրջանակում քննվող առանձին քաղաքացիական գործերի քննության ընթացքում, և ենթակա չեն կրկին ապացուցման:»:

**Հոդված 2.** Օրենքի 12-րդ հոդվածի 1-ին մասը շարադրել նոր խմբագրությամբ՝ հետևյալ բովանդակությամբ.

«1. Պարտապանի կողմից սեփական սնանկությունը ճանաչելու կամ սնանկության վտանգի դիմում ներկայացնելու դեպքում պարտապանը դիմումին կից պարտավոր է ներկայացնել հետևյալ փաստաթղթերը.

1) հիմնավորումներ պարտատերերի պահանջների ամբողջ ծավալով բավարարման անհնարինության կամ տնտեսական գործունեության էական վատթարացման վերաբերյալ, որոնք հիմք են հանդիսացել սնանկության դիմում ներկայացնելու համար.

2) պարտապանի պարտատերերի և պարտապանների (այդ թվում` այն քաղաքացիների, որոնց առջև պարտապանը պատասխանատվություն է կրում նրանց կյանքին և առողջությանը վնաս պատճառելու համար) ցուցակը, նրանց անունները (անվանումները), բնակության (գտնվելու) վայրը և առանձին պարտավորությունների, ներառյալ` արտահաշվեկշռային պարտավորությունների բնույթը, չափը և հիմքերը: Նշված տեղեկությունները պետք է ներառեն նաև այն պարտավորությունները, որոնց ժամկետը չի լրացել, ինչպես նաև պարտապանի տված երաշխիքները և ստանձնած այլ պարտավորությունները.

3) եթե պարտապանը անհատ ձեռնարկատեր կամ իրավաբանական անձ է, ապա պարտապանի վերջին հաշվետու ժամանակաշրջանի ֆինանսական հաշվետվությունները.

4) եթե պարտապանը տնտեսական ընկերակցություն է, ապա մասնակիցների (լիակատար ընկերների) անունները (անվանումները), բնակության (գտնվելու) վայրը և պետական գրանցման տվյալները.

5) պարտապանի հայտարարությունը՝ ֆինանսական առողջացման մտադրության մասին.

6) դիմումը ներկայացնելու օրվան նախորդող 90 օրից ոչ ավելի վաղեմություն ունեցող տեղեկություններ (ապացույցներ) պարտապանին սեփականության իրավունքով պատկանող գույքի և այլ գույքային իրավունքների առկայության կամ բացակայության մասին, այդ թվում նաև` համատեղ ամուսնական կյանքի ընթացքում ձեռք բերված գույքային իրավունքների առկայության կամ բացակայության մասին՝ ստացված անշարժ և պետական գրանցման ենթակա այլ գույքի (իրավունքների) պետական գրանցումն իրականացնող պետական մարմիններից, իրավաբանական անձանց պետական գրանցում իրականացնող մարմնից, Հայաստանի Հանրապետության պետական եկամուտների կոմիտեից, Հայաստանի Հանրապետության էկոնոմիկայի նախարարությունից, Հայաստանի Հանրապետության ֆինանսների նախարարությունից, Հայաստանի Հանրապետության տարածքային կառավարման և ենթակառուցվածքների նախարարությունից, Հայաստանի Հանրապետության ներքին գործերի նախարարությունից, այդ թվում՝ ոստիկանության համապատասխան ստորաբաժանումներից, Հայաստանի Հանրապետության բարձր տեխնոլոգիական արդյունաբերության նախարարությունից, Հայաստանի Հանրապետության աշխատանքի և սոցիալական հարցերի նախարարությունից, Հայաստանի կենտրոնական դեպոզիտարիա ԲԲ ընկերությունից, Հայաստանի Հանրապետության առևտրային բանկերից, Հարկադիր կատարումն ապահովող ծառայությունից՝ պարտավորության կատարման վերաբերյալ կատարողական վարույթ հարուցված լինելու դեպքում, պարտապանի անշարժ գույքի գտնվելու, շարժական գույքի հաշվառման, իսկ անհատ ձեռնարկատեր կամ իրավաբանական անձ հանդիսացող պարտապանի դեպքում նաև վերջիններիս գործունեության իրականացման վայրի տեղական ինքնակառավարման մարմնից.

7) գույքային իրավունքների առկայության դեպքում դրանց գնահատման վերաբերյալ գույքի գնահատման ակտ (եզրակացություն)՝ տրված Հայաստանի Հանրապետության օրենսդրությամբ սահմանված գնահատման ստանդարտների հիման վրա.

8) կամավոր սնանկության կամ սնանկության վտանգի մասին դատարան ներկայացվող դիմումի և կից փաստաթղթերի պատճենները բոլոր պարտատերերին ուղարկելու մասին ապացույցները.

9) սնանկության վտանգի դիմումի դեպքում՝ սույն օրենքի պահանջներին համապատասխան կազմված ֆինանսական առողջացման ծրագիրը.

10) եթե պարտապանը ֆիզիկական անձ է, և դիմումի հիմքում ընկած է փոխառության պայմանագրից (ստացականից) բխող պարտավորությունը` փոխատուի կողմից տրված փաստաթուղթ (ապացույց)՝ փոխառության պայմանագրով ստանձնած պարտավորությունները չկատարված լինելու վերաբերյալ:»:

**Հոդված 3.** Օրենքի 15.4-րդ հոդվածի 1-ին մասի 2-րդ կետում , և փակցնել դատարանի շենքում հատուկ հատկացված տեղում բառերը հանել:

**Հոդված 4.** Օրենքի 17-րդ հոդվածում՝

1) 1-ին մասի 3-րդ պարբերությունում 2-րդ կետով բառերը փոխարինել 1-ին կետով բառերով.

2) 2-րդ մասի 1-ին պարբերությունից հետո լրացնել նոր 2-րդ պարբերություն՝ հետևյալ բովանդակությամբ.

Եթե պարտապանը գրավոր առարկությանը կից ներկայացրել է նաև հայցային վաղեմություն կիրառելու վերաբերյալ միջնորդություն, ապա դատարանը լուծում է հայցային վաղեմություն կիրառելու հարցը` պարտապանին սնանկ ճանաչելու մասին վերջնական դատական ակտով:»:

3) լրացնել նոր 2.1-ին մաս՝ հետևյալ բովանդակությամբ.

2.1. Պարտապանի գրավոր առարկությունը պետք է պարունակի ներկայացված պահանջի դեմ մասնակի կամ ամբողջությամբ առարկելու մասին դիրքորոշում, առկայության դեպքում կից պետք է ներկայացվի առարկությունների հիմքում դրված փաստերը և այն ապացույցները, որոնք հաստատում են առարկությունների հիմքում դրված փաստերից յուրաքանչյուրը` համապատասխան նշումով, թե որ ապացույցն ինչ փաստի հաստատմանն է ուղղված: Պարտապանն իրավունք ունի մինչև դատական նիստը կամ դատական նիստի ընթացքում լրացնել առարկությունը կամ ներկայացնել լրացուցիչ ապացույցներ, եթե հիմնավորում է դրանք առարկությամբ ներկայացնելու անհնարինությունը՝ իրենից անկախ պատճառներով:

Սույն հոդվածի պահանջներին չհամապատասխանող առարկությունը դատարանի կողմից ենթակա չէ քննարկման::

**Հոդված 5.** Օրենքի 19-րդ հոդվածում՝

1) 1-ին մասի «բ» կետում լրացնել նոր՝ երրորդ նախադասություն՝ հետևյալ բովանդակությամբ. «Կառավարչի կողմից պարտատերերի առաջին ժողովի անցկացման վայրի վերաբերյալ միջնորդություն ներկայացված լինելու դեպքում ժողովը նշանակվում է այդ միջնորդությամբ նշված վայրում՝ Հայաստանի Հանրապետության տարածքում։»,

2) 1-ին մասի «դ» կետում հանել «և փակցնել դատարանի շենքում հատուկ հատկացված տեղում» բառերը։

**Հոդված 6.** Օրենքի 21-րդ հոդվածի 4-րդ մասը շարադրել նոր խմբագրությամբ՝ հետևյալ բովանդակությամբ.

«4. Սնանկության գործի վարույթը կարճվելու, սնանկության դիմումը մերժվելու, ինչպես նաև ժամանակավոր կառավարչի` կառավարիչ չնշանակվելու դեպքերում ժամանակավոր կառավարչի վարձատրությունը կատարվում է միանվագ կարգով՝ դատարանի կողմից համապատասխան վճիռը (որոշումը) կայացնելուց հետո՝ դրան նախորդող վերջին մեկ տարում համապատասխանաբար պարտապանի տնօրենի համար հաշվարկված ամսական միջին աշխատավարձի կամ ֆիզիկական անձ պարտապանի ամսական միջին եկամտի 1/12-ի և որպես ժամանակավոր կառավարիչ փաստացի աշխատած ամիսների արտադրյալի չափով: Այն դեպքում, երբ վճիռը (որոշումը) կայացնելուց հետո՝ դրան նախորդող վերջին մեկ տարում համապատասխանաբար պարտապանի տնօրենի համար հաշվարկված ամսական միջին աշխատավարձի 1/12-ի չափը պակաս է «Նվազագույն ամսական աշխատավարձի մասին» Հայաստանի Հանրապետության օրենքի 1-ին հոդվածով սահմանված չափից, իսկ ֆիզիկական անձ պարտապանը` վերջին մեկ ամսվա ընթացքում եկամուտ չի ունեցել, ապա ժամանակավոր կառավարչի վարձատրությունը կատարվում է միանվագ կարգով՝ «Նվազագույն ամսական աշխատավարձի մասին» Հայաստանի Հանրապետության օրենքի 1-ին հոդվածով սահմանված չափի և որպես ժամանակավոր կառավարիչ փաստացի աշխատած ամիսների արտադրյալի չափով:»:

**Հոդված 7.** Օրենքի 23-րդ հոդվածի 2-րդ մասի 1-ին կետը ուժը կորցրած ճանաչել:

**Հոդված 8.** Օրենքի 29-րդ հոդվածում՝

1) 1-ին մասում լրացնել նոր՝ «թ․1» կետ՝ հետևյալ բովանդակությամբ.

«թ․1) իր կողմից վարվող բոլոր գործերով կազմակերպվող էլեկտրոնային աճուրդների մասնակիցներից գանձման ենթակա գումարները հավաքագրելու նպատակով Հայաստանի Հանրապետությունում գործող բանկերից մեկում իր անունով բացում է մեկ դրամային հաշիվ, որը ունի սնանկության հատուկ հաշվի կարգավիճակ, և աճուրդի ավարտից հետո յուրաքանչյուր գույքի մասով մուտքագրված գումարները փոխանցում է այդ գույքին համապատասխան գործով բացված սնանկության հատուկ հաշվեհամարին։».

2) 1-ին մասի «ժ» և «ժ.1» կետերը շարադրել նոր խմբագրությամբ՝ հետևյալ բովանդակությամբ.

ժ)պարտապանին պատկանող գույքի և դրամական միջոցների վրա դատարանի որոշման հիման վրա արգելանք է դնում կամ հանում արգելանքը, որի դեպքում դրա հիման վրա կազմված կատարողական թերթն անհապաղ ուղարկվում է հարկադիր կատարման.

ժ.1)միջնորդություն է ներկայացնում դատարան՝ պարտապանի գույքի նկատմամբ հետախուզում հայտարարելու մասին՝ կցելով գույքի հայտնաբերման անհնարինության հիմքերը, որի բավարարման դեպքում դրա հիման վրա կազմված կատարողական թերթն անհապաղ ուղարկվում է հարկադիր կատարման..

3) 5-րդ մասը ուժը կորցրած ճանաչել.

4) 9-րդ մասը շարադրել նոր խմբագրությամբ՝ հետևյալ բովանդակությամբ․

«9․ Կառավարիչը պարտապանին և պարտատերերին, ինչպես նաև բոլոր այն անձանց (գրավատու, երաշխավոր, երաշխիք տված անձ և այլն), որոնց իրավունքներին ու օրինական շահերին առնչվում կամ կարող է առնչվել սնանկության վարույթը, սույն օրենքով սահմանված իր լիազորությունների շրջանակներում ծանուցումներն ուղարկում է պատվիրված նամակով՝ Հայաստանի Հանրապետության քաղաքացիական դատավարության օրենսգրքի 95-րդ հոդվածի 1-4-րդ մասերով սահմանված կարգով կամ հաղորդագրության ձևակերպումն ապահովող կապի այլ միջոցների օգտագործմամբ (այդ թվում՝ էլեկտրոնային կապի միջոցով) կամ Էլեկտրոնային համակարգի միջոցով կամ հանձնվում է ստացականով։

Սույն մասով նախատեսված անձինք կառավարչին կարող են գրավոր ներկայացնել իրենց էլեկտրոնային փոստի հասցեն` միջնորդելով ծանուցումը կատարել այդ միջոցով, և կրում են իրենց կողմից տրամադրված էլեկտրոնային փոստի հասցեով ուղարկված ծանուցագիրը չկարդալու անբարենպաստ հետևանքները։

Ծանուցագիրն ստանալուց հրաժարվելու, կամ անձի հայտնած հասցեով ուղարկված ծանուցագիրը վերադարձվելու կամ ուղարկելու օրվանից երկշաբաթյա ժամկետում հետադարձ ծանուցումը (ծանուցման մասին անդորրագիրը) չստանալու, կամ անձի հասցեն անհայտ լինելու դեպքում ծանուցումներն իրականացվում են Հայաստանի Հանրապետության քաղաքացիական դատավարության օրենսգրքի 95-րդ հոդվածի 5-րդ և 6-րդ մասերով սահմանված կարգով՝ ծանուցումները հրապարակելով իրավաբանական անձանց պետական գրանցման մասին տվյալներ հրապարակող մամուլում:»։

**Հոդված 9.** Օրենքի 29.1-ին հոդվածում՝

1) 1-ին մասում լրացնել նոր 1.1-ին կետ.

«1.1) հանրային ծառայող է` հանրային ծառայության մեջ գտնվելու ժամկետով, բայց ոչ ավելի, քան հինգ տարի ժամկետով..

2) 2-րդ մասը շարադրել նոր խմբագրությամբ.

«2. Սույն հոդվածի 1-ին մասի 1-ին, 2-3-րդ և 5-9-րդ կետերով նախատեսված հիմքերի առկայության մասին կառավարիչը պարտավոր է տասնօրյա ժամկետում տեղեկացնել Հայաստանի Հանրապետության արդարադատության նախարարությանը և կառավարիչների ինքնակարգավորվող կազմակերպությանը` կցելով կասեցման հիմքերը հավաստող համապատասխան փաստաթղթերը: Սույն հոդվածի 1-ին մասի 1.1-ին կետով նախատեսված հիմքով կառավարչի գործունեությունը կասեցվում է, եթե կառավարիչը որակավորման վկայական ստանալուց հետո տասնօրյա ժամկետում Հայաստանի Հանրապետության արդարադատության նախարարություն չի ներկայացնում կասեցման հիմքը վերանալը հավաստող համապատասխան փաստաթղթեր::

**Հոդված 10.** Օրենքի 30-րդ հոդվածում՝

1) 1-ին մասում «` չներառելով գույքի իրացումից ծագող հարկային պարտավորությունների գումարը» կետադրական նշանը և բառերը հանել.

2) 2-րդ մասում «դատական ակտով՝» բառերը և կետադրական նշանը հանել։

**Հոդված 11.** Օրենքի 32-րդ հոդվածում լրացնել նոր 4-րդ մաս.

 «4. Դատարանն իր նախաձեռնությամբ վաղաժամկետ դադարեցնում է նոր նշանակված կառավարչի լիազորությունները, եթե սույն հոդվածի հիմքով ավելի շուտ նշանակված կառավարչի լիազորությունները վաղաժամկետ դադարեցնելու վերաբերյալ որոշումը բողոքարկման արդյունքում վերացվել է:»:

**Հոդված 12.** Օրենքի 33-րդ հոդվածում՝

1) 1-ին մասի երրորդ պարբերությունը ուժը կորցրած ճանաչել.

2) 3-րդ մասում լրացնել նոր՝ առաջին նախադասություն՝ հետևյալ բովանդակությամբ.

«Ժողովը անցկացվում է առկա եղանակով՝ ժողովին մասնակցելու իրավունք ունեցող անձանց մեկ վայրում հավաքվելու միջոցով, կամ հեռավար՝ էլեկտրոնային կապի այլ միջոցների օգտագործմամբ կամ էլեկտրոնային համակարգի միջոցով:»:

**Հոդված 13.** Օրենքի 34-րդ հոդվածը շարադրել խմբագրությամբ՝ հետևյալ բովանդակությամբ ․

«1. Ժողովին մասնակցելու իրավունք ունեցող անձինք՝ պարտատերերը և պարտապանը կառավարչի կողմից պատշաճ ծանուցվում են ժողովի մասին: Ծանուցումն ուղարկվում է պատվիրված նամակով` հանձնման մասին ծանուցմամբ կամ հաղորդագրության ձևակերպումն ապահովող կապի այլ միջոցների օգտագործմամբ (այդ թվում՝ էլեկտրոնային կապի միջոցով) կամ Էլեկտրոնային համակարգի միջոցով կամ հանձնվում է ստացականով։

2․ Ժողովին մասնակցելու իրավունք ունեցող պարտատերերի թիվը 10-ից ավելի լինելու կամ ժողովին մասնակցելու իրավունք ունեցող անձի ծանուցումն իրականացնելու համար անհրաժեշտ տեղեկությունների բացակայության դեպքում, ինչպես նաև ժողովին ներկա գտնվելու իրավունք ունեցող (խորհրդակցական ձայնի իրավունք ունեցող) պարտատերերի համար պատշաճ ծանուցում է համարվում իրավաբանական անձանց պետական գրանցման մասին տվյալներ հրապարակող մամուլում հրապարակված հայտարարությունը:

3․ Պարտատերերի առաջին ժողովի մասին կառավարիչը պատվիրված նամակով ծանուցում է այն քաղաքացիներին, որոնց առջև պարտապանը պատասխանատվություն է կրում նրանց կյանքին կամ առողջությանը վնաս պատճառելու համար (առկայության դեպքում):

4. Ժողովին մասնակցելու իրավունք ունեցող անձինք պետք է ծանուցվեն ոչ ուշ, քան ժողովի հրավիրման օրվանից 3 օր առաջ, իսկ սույն հոդվածի առաջին մասի երրորդ պարբերությամբ նախատեսված դեպքերում հայտարարությունը պետք է հրապարակվի ժողովի հրավիրման օրվանից առնվազն 5 օր առաջ:

5. Առկա ժողովի մասին ծանուցումը պետք է պարունակի`

ա) պարտապանի անվանումը (անունը) և գտնվելու (բնակության) վայրը.

բ) սնանկության գործի համարը․

գ) ժողովի գումարման տարին, ամիսը, ամսաթիվը, ժամանակը և վայրը.

դ) ժողովի օրակարգում ընդգրկված հարցերը, քվեարկության դրվող հարցերի բովանդակությունները.

ե) ժողովում քննարկվող հարցերին վերաբերող տեղեկություններին և նյութերին ծանոթանալու կարգը.

զ) ժողովի մասնակիցների գրանցման կարգը։

6. Էլեկտրոնային կապի այլ միջոցների կիրառմամբ հեռավար ժողովի անցկացման մասին ծանուցումը պետք է պարունակի՝

ա) պարտապանի անվանումը (անունը) և գտնվելու (բնակության) վայրը.

բ) սնանկության գործի համարը․

գ) պարտատերերի հաշվառման կարգը և վերջնաժամկետը (միայն առաջին ժողովի դեպքում).

դ) ժողովի օրակարգում ընդգրկված հարցերը, քվեարկության դրվող հարցերի բովանդակությունները.

ե) քվեարկելու կարգը և վերջնաժամկետը։

7. Սույն հոդվածի 6-րդ մասում նշված ծանուցմանը կից ուղարկվում են օրակարգի հարցերին առնչվող նյութերը և քվեաթերթիկը, որի վրա պետք է նշված լինի լրացված քվեաթերթիկները կառավարչին ուղարկելու կարգը և վերջնաժամկետը:»։

**Հոդված 14.** Օրենքի 37-րդ հոդվածը շարադրել նոր խմբագրությամբ՝ հետևյալ բովանդակությամբ․

«1. Ժողովում քվեարկությունն իրականացվում է քվեաթերթիկների միջոցով:

2. Քվեաթերթիկները կազմում է կառավարիչը:

3. Քվեաթերթիկը պետք է պարունակի հետևյալ տեղեկությունները`

ա) պարտապանի անվանումը (անունը) և սնանկության գործի համարը,

բ) ժողովի գումարման տարին, ամիսը, ամսաթիվը, ժամանակը և վայրը (առկա ժողովի դեպքում).

գ) քվեարկության դրված հարցերի բովանդակությունները, քվեարկության դրված յուրաքանչյուր հարցի վերաբերյալ քվեարկության տարբերակները` «կողմ», «դեմ».

դ) ցուցում այն մասին, որ քվեաթերթիկը պետք է ստորագրի պարտատերը.

ե) քվեաթերթիկը լրացնելու կարգի պարզաբանումը,

զ) քվեաթերթիկը կառավարչին ուղարկելու կարգը վերջնաժամկետը:

4. Ժողովներում քվեարկությունների անցկացման և կազմակերպման կարգը որոշվում է ժողովի կանոնակարգով:»։

**Հոդված 15.** Օրենքի 38-րդ հոդվածի 7-րդ մասում լրացնել նոր երկրորդ նախադասություն՝ հետևյալ բովանդակությամբ․

«Նիստն անցկացվում է առկա եղանակով՝ խորհրդի անդամների մեկ վայրում հավաքվելու միջոցով, կամ հեռավար՝ էլեկտրոնային կապի այլ միջոցների օգտագործմամբ կամ էլեկտրոնային համակարգի միջոցով: Խորհրդի անդամները խորհրդի նիստի մասին պատշաճ ծանուցվում են սույն օրենքով սահմանված կարգով՝ նիստից առնվազն երեք օր առաջ։»։

**Հոդված 16.** Օրենքի 39.1-րդ հոդվածում՝

1) 2-րդ մասում «մերժվելու» բառից առաջ լրացնել լրացնել «39.2-րդ հոդվածի 5-րդ մասի 1-ին և 2-րդ կետերի հիմքով» բառերը.

2) լրացնել նոր 4-րդ մաս՝ հետևյալ բովանդակությամբ.

«4. Սույն հոդվածով նախատեսված դիմումը ներկայացնելու ժամկետի ավարտից հետո ներկայացվելու և ժամկետի բացթողումը հարգելի ճանաչվելու դեպքերում քննարկվում է դատարանի կողմից՝ սույն օրենքի 39.2-րդ հոդվածով սահմանված կարգով:»:

**Հոդված 17.** Օրենքի 39.2-րդ հոդվածի 5-րդ մասում լրացնել նոր 4-րդ կետ՝ հետևյալ բովանդակությամբ.

«4) դիմումը ներկայացվել է 39.1-րդ հոդվածի 1-ին մասով սահմանված ժամկետի ավարտից հետո և չի ներկայացվել ժամկետի բացթողումը հարգելի ճանաչելու մասին միջնորդություն կամ ներկայացված միջնորդությունը մերժվել է:»:

**Հոդված 18.** Օրենքի 42-րդ հոդվածի առաջին նախադասությունը շարադրել նոր խմբագրությամբ՝ հետևյալ բովանդակությամբ․

«Կառավարիչն իր կողմից վարվող գրանցամատյանում հաշվառում է պարտապանի նկատմամբ ներկայացված պահանջների չափերը, առաջնահերթությունը, պահանջների փոփոխությունները։»։

**Հոդված 19.** Օրենքի 45-րդ հոդվածի 1-ին մասում «կասեցումը» բառից հետո լրացնել «, որից հետո համարվում են լուծված» բառերը:

**Հոդված 20.** Օրենքի 46-րդ հոդվածում՝

1) 2.1-ին մասը շարադրել նոր խմբագրությամբ՝ հետևյալ բովանդակությամբ.

 «2.1. Սույն հոդվածի 2-րդ մասով սահմանված պահանջները չպահպանելու, ինչպես նաև պահանջը մինչև սնանկության մասին հայտարարությունը ներկայացնելու դեպքում ներկայացված պահանջը չի դիտարկվում, որի մասին պարտատերը տեղեկացվում է ոչ ուշ, քան հաջորդ օրը: Թերությունները վերացվելու և սահմանված ժամկետում պահանջը դատարան կրկին ներկայացվելու դեպքում համարվում է ժամկետում ներկայացված:».

2) 9-րդ մասում «Պարտատերերի վերջնական ցուցակը հաստատելու մասին դատարանի որոշումից հետո» բառերը փոխարինել «Պահանջների ներկայացման համար սահմանված ժամկետից հետո» բառերով.

3) 10-րդ մասում «ապահովվածությունը» բառից հետո լրացնել «, ըստ անհրաժեշտության փոփոխություն կատարելով պահանջի վերաբերյալ կայացված դատական ակտում» բառերը:

**Հոդված 21.** Օրենքի 60-րդ հոդվածում լրացնել նոր 1.1-ին մաս՝ հետևյալ բովանդակությամբ․

«1.1. Ֆինանսական առողջացման ծրագրին կից դատարան է ներկայացվում ֆինանսական առողջացման ծրագրի օրինակը կառավարչին ուղարկված լինելու վերաբերյալ ապացույցը (բացառությամբ ծրագիրը կառավարչի կողմից ներկայացվելու դեպքերի)։»։

**Հոդված 22.** Օրենքի 62-րդ հոդվածում՝

1) 1-ին մասում «սույն օրենքով սահմանված պահանջներին» բառերից հետո լրացնել «կամ չի ներկայացվել ֆինանսական առողջացման ծրագրի օրինակը կառավարչին ուղարկված լինելու վերաբերյալ ապացույցը (բացառությամբ ծրագիրը կառավարչի կողմից ներկայացվելու դեպքերի)» բառերը.

2) 3-րդ մասի երկրորդ պարբերությունը ուժը կորցրած ճանաչել։

**Հոդված 23.** Օրենքի 73-րդ հոդվածը շարադրել նոր խմբագրությամբ՝ հետևյալ բովանդակությամբ.

**Հոդված 73. Պարտապանի գործունեության վերսկսումը**

1. Եթե պարտապանի գործունեությունը կասեցվել է սույն օրենքի 72-րդ հոդվածով նախատեսված կարգով, ապա կառավարչի միջնորդության հիման վրա կայացված դատարանի որոշմամբ պարտապանը կարող է ամբողջությամբ կամ մասնակիորեն վերսկսել իր գործունեությունը մինչև մեկ տարի ժամանակով, եթե պարտապանի գործունեության վերսկսումը կարող է ավելացնել պարտատերերի պահանջների բավարարման հնարավորությունը: Կառավարչի միջնորդության հիման վրա դատարանը որոշում է կայացնում պարտապանի գործունեությունը մասնակի կամ ամբողջությամբ վերսկսելու մասին, որի վերաբերյալ բոլոր պարտատերերը պատշաճ կերպով ծանուցվում են որոշումը կայացնելու պահից եռօրյա ժամկետում:

2. Եթե դատարանի՝ պարտապանի գործունեությունը ամբողջությամբ կամ մասնակիորեն վերսկսելու վերաբերյալ որոշումը ստանալուց հետո` 7 օրվա ընթացքում, պարտատերերից որևէ մեկը գրավոր առարկություն է ներկայացնում դատարան, ապա կառավարիչը հրավիրում է խորհրդի նիստ, իսկ վերջինի ձևավորված չլինելու դեպքում ժողով` քննարկման դնելով այդ հարցը: Խորհրդի կամ ժողովի որոշումը և նիստի արձանագրությունը կառավարիչը ներկայացնում է դատարան:

3. Դատավորն առանց դատական նիստ հրավիրելու որոշում է կայացնում պարտապանի վերսկսված (մասնակի վերսկսված) գործունեությունը դադարեցնելու կամ պարտատիրոջ (պարտատերերի) առարկությունը մերժելու մասին: Դատավորի որոշումը եռօրյա ժամկետում կառավարիչն ուղարկում է պարտատերերին և հարկային համապատասխան մարմնին: Դատարանի որոշումը կարող է բողոքարկվել:

4. Պարտապանի գործունեությունը ժողովի որոշման և կառավարչի միջնորդության հիման վրա կայացված դատարանի որոշմամբ կարող է երկարաձգվել, որի ժամկետը չի կարող գերազանցել ընդհանուր 36 ամիսը:

5. Պարտապանի գործունեությունը ամբողջությամբ կամ մասնակիորեն վերսկսելը արգելք չի հանդիսանում պարտապանի գույքի հաշվին պահանջի բավարարման գործընթացը իրականացնելու համար, այդ թվում սույն օրենքի 75-րդ, 76-րդ և 77-րդ հոդվածներով նախատեսված իրավակարգավորումներով, բացառությամբ այն գույքի, որն օգտագործվում է պարտապանի վերսկսված գործունեությունը ապահովելու համար::

**Հոդված 24.** Օրենքի 75-րդ հոդվածի 1․1-ին մասում «կառավարիչն իրավունք ունի դիմելու դատարան և պահանջելու» բառերը փոխարինել «կառավարիչը դիմում է դատարան՝ միջնորդելով» բառերով։

**Հոդված 25.** Օրենքի 76-րդ հոդվածում՝

1) 1-ին մասից հանել «, աճուրդի անցկացման օրը» կետադրական նշանը և բառերը.

2) 2-րդ մասում լրացնել նոր՝ չորրորդ նախադասություն՝ հետևյալ բովանդակությամբ․ «Եթե առաջարկվող ամենաբարձր մեկնարկային գնով հայտարարված աճուրդը չի կայանում, ապա գույքը վաճառքի է ներկայացվում հաջորդ՝ ամենաբարձր մեկնարկային գնով, և այս կարգով աճուրդներ են կազմակերպվում այնքան ժամանակ, քանի դեռ գույքը վաճառքի չի ներկայացվել ամենացածր մեկնարկային գինը ներառող առարկությամբ առաջարկված մեկնարկային գնով։ Եթե պարտապանի գույքը առարկություն ներկայացրած պարտատիրոջ առաջարկած գնով աճուրդի ներկայացվելու դեպքում չի վաճառվել, ապա այդ պարտատիրոջ վճարած դեպոզիտի գումարը չի վերադարձվում:».

3) 2-րդ մասի «բ» կետը շարադրել նոր խմբագրությամբ հետևյալ բովանդակությամբ․ «բ) գույքի վաճառքը սույն հոդվածի 2-րդ մասով սահմանված կարգով թույլատրելու, գույքն այդ կարգով չվաճառվելու դեպքում այն կառավարչի միջնորդությամբ սահմանված կարգով վաճառելու մասին, եթե սույն հոդվածի 2-րդ մասին համապատասխան ներկայացվել է առնվազն մեկ առարկություն.».

4) 4-րդ մասի առաջին պարբերությունում հանել երկրորդ նախադասությունը, իսկ երկրորդ պարբերությունում «շուկայական գների կտրուկ փոփոխություն» բառերից հետո լրացնել «, կամ եթե ապահովված պարտատերը կամ գրավատուն օրենքով սահմանված կարգով օգտվել են սույն օրենքի 43-րդ հոդվածի 9-րդ կամ 10-րդ մասերով սահմանված իրենց իրավունքներից, կամ եթե դատարանի որոշմամբ հրապարակային սակարկություններով վաճառքի ենթակա գույքի վերաբերյալ դատարանը կայացնում է ուղղակի վաճառքով վաճառելու թույլտվություն տալու մասին որոշում» բառերը.

5) 5-րդ մասում հանել «, որը փակցվում է նաև դատարանի շենքում` հատուկ հատկացված տեղում» բառերը,

6) լրացնել նոր՝ 8․1-ին մաս՝ հետևյալ բովանդակությամբ․

«8․1. Եթե գույքի մեկնարկային գինը տասնհինգ անգամ նվազեցնելուց հետո գույքը ևս երկու անգամ առանց մեկնարկային գինը նվազեցնելու ներկայացվում է աճուրդի, սակայն չի վաճառվում, ապա կառավարիչը դատարան է ներկայացնում գույքի աճուրդի մեկնարկային գինը նվազեցնելու արգելքը վերացնելու մասին միջնորդություն։ Միջնորդությունը բավարարվելուց հետո հերթական յուրաքանչյուր աճուրդում գույքը չվաճառվելու դեպքում մեկնարկային գինը նվազեցվում է կարգով։»:

**Հոդված 26.** Օրենքի 77-րդ հոդվածում լրացնել նոր՝ 1․1-ին մաս՝ հետևյալ բովանդակությամբ.

«1․1. Կառավարիչը պարտապանին ընդհանուր սեփականության իրավունքով պատկանող՝ գրավի առարկա չհանդիսացող գույքում պարտապանի բաժինը այդ գույքի շուկայական գնահատված գնի՝ պարտապանի բաժնին համապատասխան արժեքով գնելու վերաբերյալ ծանուցում է ուղարկում այդ գույքի համասեփականատերերին։

Եթե գույքի բոլոր համասեփականատերերը կառավարչին են ներկայացնում պարտապանի բաժինը առաջարկված գնով բոլոր համասեփականատերերի կամ իրենցից մեկի կամ մի քանիսի կողմից գնելու վերաբերյալ համաձայնություն, և ապացույց՝ կառավարչի առաջարկած վաճառքի գնի չափով գումարը սնանկության հատուկ հաշվեհամարին մուտքագրված լինելու վերաբերյալ, ապա կառավարիչը այդ մասին տեղեկացնում է պարտապանին և պարտատերերին և դատարան է ներկայացնում գույքում պարտապանի բաժինը համասեփականատիրոջը (համասեփականատերերին) ուղղակի վաճառքով վաճառելու թույլտվություն ստանալու մասին միջնորդություն։

Եթե պարտապանի բաժինը առաջարկված գնով գնելու ցանկություն հայտնում են ոչ բոլոր համասեփականատերերը, համաձայնությանը կից ներկայացնելով ապացույց՝ կառավարչի առաջարկած վաճառքի գնի չափով գումարը սնանկության հատուկ հաշվեհամարին մուտքագրված լինելու վերաբերյալ, ապա գույքում պարտապանի բաժինը ուղղակի վաճառքով վաճառելու թույլտվություն ստանալու մասին միջնորդությունը դատարան կարող է ներկայացվել միայն գույքում պարտապանի բաժինը գնելու վերաբերյալ համասեփականատերերի ծանուցվելուց մեկ ամիսը լրանալուց հետո։

Միջնորդությանը կից դատարան է ներկայացվում գույքի գնահատման ակտը (անկախ գնահատողի կողմից գնահատված լինելու դեպքում` եզրակացությունը), կառավարչի կողմից համասեփականատերերին ուղղված ծանուցումը, վերջիններիս կողմից ծանուցված լինելու ապացույցները, գնելու ցանկություն հայտնած համասեփականատիրոջ (համասեփականատերերի) անձնագրերի պատճենները, համասեփականատերերի համաձայնությունները, սնանկության հատուկ հաշվեհամարին ծանուցմամբ նշված գումարի վճարված լինելու ապացույցը, միջնորդությունը դատարան ներկայացնելու մասին պարտապանին և պարտատերերին ծանուցման ապացույցները։

Դատարանը միջնոդությունն ստանալու օրվանից մեկշաբաթյա ժամկետում կայացնում է միջնորդությունը բավարարելու և ընդհանուր սեփականություն հանդիսացող գույքում պարտապանի բաժինը գույքի համասեփականատիրոջը (համասեփականատերերին) ուղղակի վաճառքով վաճառելու թույլտվություն տալու մասին որոշում, եթե միջնորդությունը ներկայացվել է սույն մասին համապատասխան։»։

**Հոդված 27.** Օրենքի 77․1-ին հոդվածում՝

1) վերնագիրը շարադրել նոր խմբագրությամբ՝ հետևյալ բովանդակությամբ.

«Հոդված 77․1. Կառավարչի կողմից վտարման կամ գույքը կառավարչին հանձնելու պահանջ ներկայացնելը»

2) լրացնել նոր 3-րդ մաս՝ հետևյալ բովանդակությամբ.

«3. Կառավարիչը կարող է միջնորդությամբ դիմել դատարան, խնդրելով պարտավորեցնել պարտապանին կամ երրորդ անձին (եթե գույքը տիրապետվում է այլ անձի կողմից՝ փաստացի տիրապետողին)՝ իրենց պատկանող (իրենց կողմից փաստացի տիրապետվող) շարժական գույք հանձնել կառավարչին։

Միջնորդությունը պետք է պարունակի գույքը կառավարչին հանձնելու պահանջի հիմնավորումը, ինչպես նաև միջնորդությունը դատարան ներկայացնելու մասին այդ անձանց ծանուցելու ապացույցները:

 Միջնորդության պատճենն ստանալուց հետո` մեկշաբաթյա ժամկետում, այդ անձինք կարող են միջնորդության կապակցությամբ առարկություններ ներկայացնել դատարան: Կառավարչի պահանջը լուծվում է առանց դատական նիստ հրավիրելու` դատարանի որոշմամբ: Միջնորդության բավարարման դեպքում դատարանի որոշման հիման վրա կազմված կատարողական թերթն ուղարկվում է հարկադիր կատարման:»։

**Հոդված 28.** Օրենքի 81-րդ հոդվածի 2-րդ մասը շարադրել նոր խմբագրությամբ՝ հետևյալ բովանդակությամբ․

«2․ Յուրաքանչյուր միջոցառման մասին հաշվետվությունը ներկայացվում է այդ միջոցառման իրականացումից հետո տասնօրյա ժամկետում։»։

**Հոդված 29.** Օրենքի 82-րդ հոդվածի 1-ին մասի «է» կետում «պարտավորությունները» բառից հետո լրացնել «սնանկ ճանաչված պարտապանից գումարի բռնագանձման կամ գույք հանձնելու պահանջով քաղաքացիական, վարչական կամ արբիտրաժային տրիբունալի վարույթում գտնված՝ կարճված կամ ավարտված գործով դատական ծախսերի գումարը» բառերը:

**Հոդված 30.** Օրենքի 85-րդ հոդվածի 2.1-ին մասում 2-րդ նախադասությունից հետո լրացնել նոր նախադասություն՝ հետևյալ բովանդակությամբ.

Պահանջները սահմանված ժամկետներում հարգելի պատճառներով չներկայացրած պարտատերերի պահանջները ընդգրկվում են տվյալ պահանջին համապատասխանող հերթում, ըստ անհրաժեշտության համապատասխան փոփոխություն կատարելով պահանջների վերջնական ցուցակում::

**Հոդված 31.** Օրենքում լրացնել նոր 10.1-ին գլուխ՝ հետևյալ բովանդակությամբ.

«**ԳԼՈւԽ 10․1**

**ՍՆԱՆԿՈՒԹՅԱՆ ՎԱՐՈՒՅԹՈՒՄ ԷԼԵԿՏՐՈՆԱՅԻՆ ԵՂԱՆԱԿՈՎ ԻՐԱԿԱՆԱՑՎՈՂ ԴԱՏԱՎԱՐԱԿԱՆ ԵՎ ԱՅԼ ԳՈՐԾՈՂՈւԹՅՈւՆՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 90.1.** **Սույն գլխի գործողության ոլորտը**

1. Սույն գլխի նորմերը տարածվում են էլեկտրոնային համակարգի (այսուհետ՝ էլեկտրոնային համակարգ) միջոցով դատարանի, սնանկության գործով կառավարիչների, պարտապանի, պարտատերերի, ինչպես նաև սնանկության վարույթով շահագրգիռ այլ անձանց (որոնց իրավունքներին ու օրինական շահերին առնչվում կամ կարող է առնչվել սնանկության վարույթը /գրավատու, երաշխավոր, երաշխիք տված անձ և այլն/) կողմից իրականացվող գործողությունների վրա:

2․ Դատարանը, սնանկության գործով կառավարիչները, պարտապանը, պարտատերերը, ինչպես նաև սնանկության վարույթով շահագրգիռ այլ անձինք սնանկության գործերի հետ կապված էլեկտրոնային համակարգից օգտվում են սույն օրենքով սահմանված կարգով, իսկ սույն օրենքով կարգավորված չլինելու դեպքում՝ Հայաստանի Հանրապետության քաղաքացիական դատավարության օրենսգրքով սահմանված՝ դատարանի և դատավարության մասնակիցների համար սահմանված կարգով։

3․ Եթե սույն օրենքով սահմանված են էլեկտրոնային համակարգի միջոցով գործողությունների իրականացման այլ կանոններ, քան Հայաստանի Հանրապետության քաղաքացիական դատավարության օրենսգրքով, սնանկության գործի հետ կապված գործում են սույն օրենքով սահմանված կանոնները։

4. Էլեկտրոնային համակարգի միջոցով պատշաճ կերպով և էլեկտրոնային համակարգի կողմից տրամադրվող գործիքակազմին համապատասխան կատարված գործողությունն առաջացնում է նույն հետևանքները, ինչ կառաջացներ սույն օրենքով սահմանված ընդհանուր կարգով իրականացված համանման գործողությունը։

5. Էլեկտրոնային համակարգի միջոցով չեն կարող կատարվել այնպիսի գործողություններ, որոնց կատարումը էլեկտրոնային համակարգի միջոցով օբյեկտիվորեն կամ տեխնիկական տեսանկյունից անհնարին է։ Նման անհնարինությունը չի կարող գնահատվել որպես անձի դատավարական իրավունքների սահմանափակում, եթե համապատասխան գործողությունը կարող է կատարվել սույն օրենքով սահմանված ընդհանուր կարգով։

6. Պարտապանի գույքի վերաբերյալ էլեկտրոնային համակարգի միջոցով իրականացված հարցման՝ էլեկտրոնային համակարգի կողմից հավաստված պատասխանը հավասարեցվում է տեղեկությունը տնօրինող համապատասխան մարմնից ստացված պատասխանին:

**Հոդված 90.2.** **Սույն գլխում օգտագործվող հասկացությունները**

1. Սույն գլխի իմաստով էլեկտրոնային համակարգն օգտագործող անձ է համարվում այն անձը՝

1) ով սնանկության գործի շրջանակներում առնվազն մեկ անգամ էլեկտրոնային համակարգի միջոցով կատարել է որևէ գործողություն կամ սնանկության գործով կառավարչին ուղղված դիմումի հիման վրա գրանցվել է էլեկտրոնային համակարգում և

2) հետագայում գործը քննող դատարանին տեղյակ չի պահել էլեկտրոնային համակարգից օգտվելու անհնարինության մասին:

2. Սույն գլխի իմաստով, պետական և տեղական ինքնակառավարման մարմինները, ներկայացուցիչ հանդիսացող փաստաբանները, սնանկության գործով կառավարիչները, նոտարները և արտոնագրված հաշտարարները համարվում են համակարգն օգտագործող անձինք՝ անկախ էլեկտրոնային համակարգի միջոցով առնվազն մեկ անգամ որևէ գործողություն կատարած լինելուց կամ չլինելուց։

3․ Էլեկտրոնային համակարգին առնչվող այլ հասկացությունները օգտագործվում են Հայաստանի Հանրապետության քաղաքացիական դատավարության օրենսգրքով սահմանված իմաստով։

**Հոդված 90.3.** **Սնանկության վարույթում էլեկտրոնային համակարգի միջոցով իրականացվող գործողությունների առանձնահատկությունները**

1․ էլեկտրոնային համակարգի միջոցով պարտատերերի ժողովը հրավիրվում և անցկացվում է համակարգի կողմից տրամադրվող գործիքակազմին համահունչ եղանակով։ Պարտատերերի ժողովը կարող է անցկացվել էլեկտրոնային համակարգի միջոցով, եթե ժողովին մասնակցելու իրավասություն ունեցող բոլոր անձինք հանդիսանում են էլեկտրոնային համակարգն օգտագործող։ Անկախ ժողովի անցկացման եղանակից (առկա կամ հեռավար) ժողովի հրավիրման մասին ծանուցումը էլեկտրոնային համակարգն օգտագործողներին կարող է ուղարկվել էլեկտրոնային համակարգի միջոցով։

2․ Էլեկտրոնային համակարգի միջոցով պարտատերերի խորհրդի նիստերը հրավիրվում և անցկացվում են պարտատերերի ժողովի հրավիրման և անցկացման՝ էլեկտրոնային համակարգի կողմից տրամադրվող գործիքակազմին համահունչ եղանակով։

3․ Եթե պարտապանը, պարտատերերը, ինչպես նաև սնանկության վարույթով շահագրգիռ այլ անձինք էլեկտրոնային համակարգն օգտագործող անձ են, ապա կառավարիչը սույն օրենքով սահմանված իր գործառույթներն իրականացնում է էլեկտրոնային եղանակով՝ էլեկտրոնային համակարգի կողմից տրամադրվող գործիքակազմին համահունչ եղանակով, եթե օրենքով այլ բան նախատեսված չէ։

4․ Եթե պարտապանը, պարտատերը կամ սնանկության վարույթով շահագրգիռ այլ անձը էլեկտրոնային համակարգն օգտագործող անձ չէ, ապա սնանկության վարույթում վերջինիս հասցեագրված դատավարական և այլ փաստաթղթերը ուղարկվում են սույն օրենքով սահմանված ընդհանուր կարգով։»:

**Հոդված 32.** Օրենքի 93-րդ հոդվածի 6-րդ մասը ճանաչել ուժը կորցրած:

**Հոդված 33.** Օրենքի 94-րդ հոդվածի 2-րդ մասի առաջին պարբերությունը շարադրել հետևյալ խմբագրությամբ.

 **«**Ֆիզիկական անձի առողջացման ծրագիրը ներկայացնելու, հաստատելու հետ կապված հարաբերությունների նկատմամբ տարածվում են իրավաբանական անձանց համար սույն օրենքով սահմանված իրավակարգավորումները, եթե այլ բան սահմանված չէ սույն հոդվածով։ Ֆիզիկական անձի առողջացման ծրագրում կարող է օգտագործվել նաև պարտապանի աշխատավարձի այն մասը, որի վրա Հայաստանի Հանրապետության օրենսդրությամբ սահմանված կարգով կարող է բռնագանձում տարածվել:»:

**Հոդված 34.** Օրենքի 95-րդ հոդվածում՝

1) 2-րդ մասում «վաճառքի» բառից հետո լրացնել «(բռնագանձման)» բառը, բացառությամբ բառից հետո լրացնել պարտապանի աշխատավարձի ու դրան հավասարեցված այլ վճարումների, բառերը, իսկ «դրան» բառը փոխարինել «սնանկ ճանաչելու մասին վճիռն օրինական ուժի մեջ մտնելուն» բառերով.

2) 3-րդ մասը շարադրել նոր խմբագրությամբ.

3. Պարտապանի աշխատավարձի և դրան հավասարեցված այլ վճարների գանձումն իրականացվում է հաշվի առնելով Դատական ակտերի հարկադիր կատարման մասին օրենքի 6–րդ գլխով սահմանված կարգավորումները և սնանկության վարույթի առանձնահատկությունները: Սույն մասի գործողությունը տարածվում է ինչպես մինչև սնանկ ճանաչելու մասին վճիռն օրինական ուժի մեջ մտնելու պահը վճարված աշխատավարձից և դրան հավասարեցված այլ վճարներից կատարվող գանձումների վրա, այնպես էլ պարտապանի՝ վճիռն օրինական ուժի մեջ մտնելուց հետո ստացվող աշխատավարձից և դրան հավասարեցված այլ վճարներից կատարվող գանձումների վրա։.

3) լրացնել նոր 3.1-ին, 3.2-րդ և 3.3-րդ մասեր՝ հետևյալ բովանդակությամբ.

3.1. Ֆինանսական առողջացման ծրագիր հաստատված չլինելու կամ դադարեցվելու դեպքում, սնանկության վարույթի ցանկացած փուլում դատարանը՝ կառավարչի դիմումի հիման վրա, առանց դատական նիստ հրավիրելու կայացնում է որոշում՝ պարտապանի աշխատավարձի և դրան հավասարեցված այլ վճարների բռնագանձման ենթակա մասից գանձումներ կատարելու վերաբերյալ: Դատարանը մերժում է կառավարչի դիմումը, եթե, հաշվի առնելով պարտատերերի պահանջների չափը, գտնում է, որ պարտապանի աշխատավարձի և դրան հավասարեցված վճարումների չափը այնքան փոքրարժեք է, որ ողջամիտ չէ դրա նկատմամբ բռնագանձում տարածելը, ներառյալ, եթե՝

1) աշխատավարձը և դրան հավասարեցված վճարումները չեն գերազանցում նվազագույն աշխատավարձի 150-ապատիկը կամ

2) աշխատավարձի և դրան հավասարեցված վճարումների բռնագանձմամբ պարտատերերի պահանջները չեն բավարարվելու մինչև 48 ամսվա ընթացքում։

3.2. Սույն հոդվածի 3.1-ին մասով նախատեսված դատարանի որոշումը կառավարիչը ստանալուց հետո եռօրյա ժամկետում ուղարկում է պարտապանի գործատուին: Դատարանի որոշումը հիմք է գանձման ենթակա գումարը գործատուի կողմից պարտապանի սնանկության հատուկ հաշվին փոխանցելու համար:

3.3. Դատարանի կողմից կառավարչի դիմումը մերժելը արգելք չէ կառավարչի կողմից կրկին դատարան դիմելու, եթե մինչև սնանկության գործի ավարտը կառավարչին հայտնի է դարձել պարտապանի աշխատավարձի և դրան հավասարեցված այլ վճարների էական աճի մասին: Սույն մասով նախատեսված կարգով կրկին դիմելու դեպքում դատարանը դիմումը քննում է սույն հոդվածի 3.1-ին մասով նախատեսված կարգով::

**Հոդված 35.** Օրենքի 97-րդ հոդվածի «ա» կետում «երկրորդ մասով» բառերը փոխարինել «չորրորդ մասով» բառերով:

**Հոդված 36.** Օրենքի 105-րդ հոդվածի 1-ին մասի «բ» կետում հնարավոր չէ» բառից հետո լրացնել «և առկա է հարկադիր կատարողի որոշումը՝ գույքը չհայտնաբերելու հիմքով կատարողական վարույթն ավարտելու մասին բառերը:

**Հոդված 37. Եզրափակիչ և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

2. Սույն օրենքի 6-րդ հոդվածով նախատեսված կարգավորումները տարածվում են սույն օրենքն ուժի մեջ մտնելուց հետո ներկայացված սնանկության դիմումների վրա:

3. Սույն օրենքի 31-րդ հոդվածով նախատեսված կարգավորումները ուժի մեջ են մտնում Բարձրագույն դատական խորհրդի՝ էլեկտրոնային համակարգի գործարկման մասին որոշման ուժի մեջ մտնելու օրը:

4. Սույն օրենքի 33-րդ և 34-րդ հոդվածներով նախատեսված կարգավորումները տարածվում են սույն օրենքն ուժի մեջ մտնելուց հետո հարուցված սնանկության գործերի վրա: